外舅孫帥挽詩
作者：薛季宣
朝代：宋

paragraphs: 行誼推前輩，繄公學大成。
博通行祕府，威德殷長城。
筆力千均重，詞源三峽傾。
懷珠飆躍浪，杖策穩登瀛。
奇節爲繩直，危言襲鳳鳴。
弦歌風四甸，領袖服諸生。
任付即山鑄，章分煮海程。
錢流邦貨重，利半國租贏。
政抑豪民折，人知公道行。
繡衣休直指，彤矢賜專征。
劍戟森營壘，邊陲卧鼓鉦。
正辭平楚獄，折簡罷蠻兵。
治水防云固，爲魚患不萌。
藴含荆玉潤，廉與蜀江清。
流馬追前躅，輕裘擁後旌。
鸞聲仍噦噦，蠅矢自營營。
毋謂鏐金鑠，其如衡石平。
功名書冊在，冠冕擲瓢輕。
棠棣輝方韡，瓊瑰夢忽驚。
人間傅說謝，天上歲星明。
有美稱遺愛，無窮企令聲。
淚碑兼陌祭，西蜀又南荆。